Poemas moet Aussie-ontwrigting uitbuit | Maroela Media
Benewens trots en natuurlik punte om in die derde plek op die wêreldranglys te bly, is daar Sondagoggend (00:40 SA tyd) min vir Australië om voor te speel wanneer hulle in die laaste wedstryd van die 2014 Rugbykampioenskap in Mendoza teen Argentinië te staan kom.
Dit was `n week van ontwrigting vir die Wallabies ná die Kurtley Beale-fiasko wat hulle voorbereiding beïnvloed het. Daar is ook die realiteit dat hulle 24 uur gereis het na die neerlaag teen die Springbokke, en toe die verdere ontwrigting van hulle bagasie wat nie saam met die span aangekom het nie.
Die dinge, tesame met die Poemas se vasberadenheid om hulle eerste oorwinning in drie seisoene en 18 wedstryde (dusver 16 verloor, een gelykop) in die reeks te behaal, kan straks vir `n effens verrassing sorg.